P. Hrušovský, podpredseda vlády SR: (2001-12-13):
Pristúpime teraz k odpovediam na otázky, ktoré položili poslanci jednotlivým členom vlády. Prvý v poradí vyžrebovaný je pán poslanec Dzurák, ktorý položil pánu ministrovi školstva túto otázku: „Pán minister, športové talenty sa nerodia len v Bratislave. Nemyslíte si, že vyčleniť 320 mil. Sk pre tenisový štadión v Bratislave je pre tzv. vidiek podrazom?“ Nech sa páči, pán minister. M. Ftáčnik, minister školstva SR: Vážený pán poslanec, ak by som mal jednou vetou odpovedať na vašu otázku, tak by som povedal, že stojím na strane vidieka, ale nestaviam ho proti Bratislave. Rád vám vysvetlím, čo som mal týmto na mysli. Keď Ministerstvo školstva Slovenskej republiky pripravovalo v tomto roku do vlády materiál, koncepčný materiál Národný program rozvoja športu, tak sme v súvislosti s ním uvažovali o väčších projektoch, ktoré nie sme schopní zabezpečiť z bežných prostriedkov, ktoré šport každoročne zo štátneho rozpočtu alebo z verejných zdrojov dostáva. Vybrali sme na prvom mieste projekt, ktorý sa volá Vráťme šport do škôl a hovorí práve o vidieku, to znamená o stave školských telocviční na základných a stredných školách, o tom, čo by bolo potrebné urobiť na to, aby sa materiálno-technická základňa športu na celom Slovensku zlepšila práve v školskej povinnej a nepovinnej telesnej výchove. Na druhom mieste sme vybrali projekt Národného tenisového centra. Vychádzali sme pritom zo skutočnosti, že Slovenský tenisový zväz predložil tento projekt, vychádzajúc z toho, že svetové a medzinárodné podujatia, ktoré sa na Slovensku uskutočňujú a vďaka vynikajúcej úrovni nášho tenisu predpokladáme, že sa aj budú uskutočňovať, narážajú na celkom konkrétne problémy. Totiž zatiaľ sa tieto podujatia na Slovensku uskutočňujú na výnimku Medzinárodnej tenisovej federácie, ktorá v tomto roku končí. Chcem len pre vašu informáciu uviesť, že Slovenský tenisový zväz vynaložil na prenájmy pri medzinárodných podujatiach na území Slovenskej republiky 47 mil. korún. To znamená, usporiadať jeden daviscupový zápas alebo fedcupový zápas napríklad v priestoroch Incheby stojí niekoľko miliónov korún, ktoré sa už nikdy nevrátia. Treba tú halu prispôsobiť, odohrať zápas a znovu ju uvoľniť na iné účely. Preto je podľa nášho názoru oprávnená požiadavka Slovenského tenisového zväzu, aby sa vybudoval stánok, v ktorom sa budú konať významné domáce a medzinárodné podujatia, medzinárodné majstrovstvá Slovenska seniorov, juniorov a žiakov, medzinárodné turnaje. Perspektívne, samozrejme, aj turnaje, ktoré sú zaradené do série ATP Tour alebo VTA Tour. V neposlednom rade sa v ňom budú pripravovať aj najlepší talentovaní mladí tenisti z celého Slovenska bez ohľadu na klubovú príslušnosť. Bude im poskytovaná komplexná starostlivosť. Budú môcť byť v ňom ubytovaní. Budú sa tam môcť stravovať a budú im vytvorené tie najlepšie tréningové podmienky, vrátane regenerácie a poskytnutia odborného trénerskeho vedenia. Toto všetko sa dá a bude robiť na náklady Slovenského tenisového zväzu, pretože prevádzku Národného tenisového centra bude v plnom rozsahu zabezpečovať Slovenský tenisový zväz. Možno teda povedať, že tento priestor bude mať celoročné využitie a jeho infraštruktúru bude môcť využívať široká verejnosť na športové účely, ale aj na kultúrne využitie. Treba povedať, že tenisti za posledných 10 rokov z prostriedkov Fondu národného majetku nedostali prakticky žiadne prostriedky na rozdiel od futbalového zväzu, hokejového zväzu a niektorých ďalších, ktorým boli poskytnuté zo strany vlády takéto prostriedky. Chcem aj povedať, ako je to presne z pohľadu financovania Národného tenisového centra, kde náklady, tak ako bolo zverejnené, dosahujú 332,2 mil. Sk a pôvodná predstava ministerstva školstva bola taká, že by sa uplatnil takzvaný tretinový model. To znamená, tretina prostriedkov zo športových peňazí, ktoré pochádzajú zo zdrojov lotérií, tretinu prostriedkov by zabezpečil Slovenský tenisový zväz a tretinu vláda Slovenskej republiky z iných zdrojov než športových peňazí, pretože to nie je jednoducho v silách športu takýto stánok zabezpečiť. Konečný výsledok je taký, že Slovenský tenisový zväz namiesto tretiny, to znamená približne 110 mil. Sk, poskytuje 30 mil. Sk, pretože nie je schopný zabezpečiť vyšší objem prostriedkov. Štátny fond telesnej kultúry alebo v budúcnosti ministerstvo školstva zo športových peňazí poskytuje 80 mil. Sk a 205 mil. Sk poskytla vláda Slovenskej republiky z výnosov privatizácie, teda cez Fond národného majetku a z ušetrených prostriedkov na sucho. Toto je sumár a bilancia toho, za čo bude postavené Národné tenisové centrum, pričom si stále ministerstvo školstva myslí, a tam sa vrátim k vašej otázke, že by sme nemali opustiť projekt Vráťme šport do škôl, ktorý narazil na nesúhlasné stanovisko Porady ekonomických ministrov vlády Slovenskej republiky s odôvodnením, že nie je možné naň poskytnúť prostriedky z privatizačných zdrojov. Ministerstvo školstva opätovne pripravilo tento materiál a predkladá ho na budúce zasadnutie vlády Slovenskej republiky, aby sme popri rozhodnutí o druhej priorite o poskytnutí prostriedkov na výstavbu Národného tenisového centra rozhodli aj o priorite číslo jeden ministerstva školstva o projekte Vráťme šport do škôl a o podpore telocviční na základných a stredných školách a ďalších športových objektoch, ktoré s tým súvisia. Takže, pán poslanec, chceme pomôcť jedným, aj druhým, pretože si myslíme, že to potrebujú. Ďakujem pekne, skončil som.